# Prunel·la hissopifòlia

La prunel·la hissopifòlia (Prunella hyssopifolia) és una espècie herbàcia de la família de les lamiàcies autòctona dels Països Catalans.

## Etimologia

* Prunella: aquest mot esdevé de l'entrecreuament del mot del llatí baix brunus (bru, morè) i el derivat en -ella del llatí pruna (brasa, sutge), s'ha volgut relacionar amb el mot alemany bräune (angines).
* hyssopifolia: epítet llatí compost pels mots llatins hyssopus (hisop) i folium (fulla), en referència a les seues fulles paregudes a les de l'Hyssopus officinalis.

## Descripció

Hemicriptòfit que ateny els 10–40 cm d'alçada, perenne, de base llenyosa, rizomatós i estolonífer, de tiges de secció quadrada, erectes i folioses. Herbàcia glabrescent tota ella o bé lleugerament pilosa. Les fulles són un poc coriàcies, enteres i de marge revolut, sèssils (excepte les més inferiors, que són curtament peciolades), estretament lanceolades de 2 a 7 cm de llargada per 0,3-1,3 cm d'amplada. El nervi és molt prominent a l'anvers. La inflorescència, que apareix de maig a agost, és terminal en forma d'espiga d'uns 1,3-5,5 cm de llargada, amb nombroses verticil·lastres de 6 o més flors. Les bràctees són àmplament ovades, de 6-11 x 8–15 mm i ciliades. Calze de 6–9 mm, que sobresurt clarament de les bràctees. Corol·la d'1,5 a 1,7 cm, de color rosat o violeta. El fruit és una núcula el·lipsoide (1 x 1,3 mm), de color marró lluent.

## Ecologia i distribució

Espècie de distribució boreomediterrània o latemediterrània occidental, habita prats més o menys humits, fins i tot temporalment inundats, sobre sòls margosos o argilosos, o bé en boscos del domini de l'alzinar i carrasca. Apareix a la península Ibèrica (alguns punts dels Pirineus i Prepirineus, Sistema Cantàbric, Central, Ibèric i Bètic), al Migdia francès, Provença i als Alps Marítims. Als Països Catalans és una espècie autòctona però rara, es pot trobar de manera escadussera als Pirineus centrals (Pallars Jussà), al territori ruscínic (l'Alt Empordà i el Roselló) al Sistema Mediterrani Català (Terra Alta i Matarranya) i més al sud, a l'interior de la Safor i a la Vall de Cofrents. Manca a les Balears.

## Taxonomia

Les espècies del gènere Prunella s'hibriden amb facilitat. Prunella hyssopifolia forma híbrids de manera natural amb Prunella vulgaris i Prunella laciniata

### Prunella hyssopifolia x Prunella vulgaris

Híbrid natural que apareix al Sistema Central (Aragó i Castella), en pradells més aviat humits, fou classificat com Prunella × gentianifolia Pau, els individus fan de 10 a 30 cm d'alçada, són més robusts que l'espècie P. hyssopifolia. i floreixen de juny a l'agost

### Prunella hyssopifolia x Prunella laciniata

Híbrid natural que es pot trobar on ambdues espècies parentals se solapen. Ha estat classificat com Prunella × codinae Sennen. s'ha citat al Migdia francès (Aveyron) i al Sistema Ibèric (Sòria i Terol).

## Usos

Com la resta d'espècies d'aquest gènere, la prunel·la hissopifòlia s'empra en tractaments en ferides i contusions, per les seues propietats antisèptiques i antiinflamatòries. A més, com la resta, les seues fulles són mengívoles, i es pot utilitzar com a fixadora del sòl, i com a planta insectari per atraure a fauna auxiliar, especialment pol·linitzadors.

## Referències

* ↑ «Noms de plantes: Corpus de fitonímia catalana [en línia]». Termcat. [Consulta: 10 abril 2020].
* 1 2 3 4 5 6 de Bolòs, Oriol; Vigo, Josep. Flora dels Països Catalans / 3, (Pirolàcies - Compostes).. Barcelona: Barcino, 1995, p. 289. ISBN 84-7226-657-5.
* ↑ MORALES VALVERDE, Ramón. Santiago Castroviejo. Flora ibérica : plantas vasculares. Vol. XII de la Península Ibérica e Islas Baleares (en castellà). Madrid: Real Jardín Botánico, C.S.I.C, 2010, p. 445. ISBN 978-84-00-09041-8.
* ↑ «Species Felicia hyssopifolia» (en anglès). Casa Bio. [Consulta: 11 abril 2020].
* 1 2 3 4 MORALES VALVERDE, Ramón. Santiago Castroviejo. Flora ibérica : plantas vasculares. Vol. XII de la Península Ibérica e Islas Baleares (en castellà). Madrid: Real Jardín Botánico, C.S.I.C, 2010, p. 445. ISBN 978-84-00-09041-8.
* ↑ «Prunella hyssopifolia L.». FloraCatalana. Arxivat de l'original el 8 de gener 2020. [Consulta: 10 abril 2020].
* ↑ «Nuevos datos sobre la flora de la provincia de Cuenca. V». Flora Montiberica, 8, 1998, pàg. 33-41. ISSN: 1138-5952.
* 1 2 Mateo Sanz, Gonzalo. Flora de la Sierra de Albarracín y su comarca (Teruel). 2. Noguera de Albarracín i Jaca: Fundación Oroibérico, 2009. ISBN 978-8496785557.
* ↑ «Prunella × codinae Sennen». eFlore L'encyclopédie botanique collaborative. [Consulta: 10 abril 2020].
* ↑ Catálogo florístico de la provincia de Soria. Reed. de la 2ª. en papel, publicada en 2000 por la Diputación Provincial de Soria. Soria y Jaca: Jolube Consultor y Editor Ambiental.. ISBN 978-84-937811-3-2.
* ↑ «Prunella laciniata - Cut-leaved Selfheal» (en anglès). First Nature. [Consulta: 11 abril 2020].